AARHUS: 400 unge i Aarhus har ikke et sted, som de kan kalde deres eget.

Nogen af dem er såkaldte sofasurfere, der opholder sig kortvarigt hos bekendte eller tilfældige.

Andre ender på gaden. Men fælles for dem alle er, at de har brug for hjælp til at komme videre i tilværelsen. Det skal et projekt, der går under navnet Hjem til Dig, hjælpe på. Det er Røde Kors, Hjem til Alle Alliancen og Ungdommens Røde Kors der står bag projektet.

Hjem til Dig går ud på at matche en ung, der ikke har andre steder at være, med en vært, der har lyst til at åbne sit hjem og lade den unge indgå i dagligdagen på lige fod med andre medlemmer af husstanden.

- Ved at bo hos en værtsperson eller en værtsfamilie kan den unge få en tryg base og få ro på tilværelsen uden usikkerheden om, hvor man skal sove den næste nat, siger Ida Binderup, projektkoordinator på Hjem til Dig i Røde Kors Aarhus.

Projektet har kørt siden sommerferien, og lige nu er der én ung, der bor sammen med en familie i Aarhus. Det er nemlig svært at finde værtsfamilier, fortæller Ida Binderup, og hos Røde Kors Aarhus håber de, at flere får mod på at invitere en ung ind i hjemmet.

- For den unge kan det at bo hos en værtsfamilie for en periode give overskud til at søge job, uddannelse eller en permanent bolig, siger Ida Binderup.